FC Platinum Yomuka Chibhebhenenga muCastle Premier Soccer League
Chikwata cheFC Platinum chavhura nzendo refu pamusoro peCastle Lager Premier Soccer League pakati pavo nezvikwata zvirikutevera.
HARARE — Chikwata cheFC Platinum chawedzera mapoinzi achiri kutunganira nawo gungano reCastle Lager Premier Soccer League. Kugona Kunenge Kudada yave kutungamira Caps United nemapoinzi mana mushure mekurova Bulawayo City 1-0 musvondo rakanwiswa zvibodzwa zvishomama shomanana nezvikwata zviri muCastle Premier Soccer League. Zvikwata zvina chete FC Platinum, Caps United, Chicken Inn neHwange ndizvo zvakakwanisa, mimwe mitambo yese ikapera iri mangange. FC Platinum yacho yakamirira kusvika kumagumo kuti itore mapoinzi matatu apo Rodwell Chinyengetere akanwisa kwasara mineti imwe chete kuti mutambo upere akanyaradza veruzhinji vaitsigira Bulawayo City vamwe vacho vanofungirwa kunzi vatsigiri veHighlanders. Asi murairidzi weFC Platinum Norman Mapeza ari kuramba kubvuma kuti chikwata cheke chiri munzira yekutora mukombe achiti iye izvi vachazviona kana mitambo yapera. Zvachakadaro, mune mufaro zvekare mumusha weCaps United mushure mekunge maGreen Machine akunda Highlanders 1-0 mumutambo wakakwezva zviuru nezviuru zvevanhu kuNational Sports Stadium nemusi weSvondo. Caps United yairova chikumba zvakasimba kudarika Highlanders kubva mutambo uchitanga kusvika uchinopera zvekuti chainyanyotaurwa nevanhu mikana yakawandisa iyo maGreen Machine akawana ndokutadza kunwisa Mimwe yemikana yainyanyotaurwa nezvayo ndeuyo wakatadzwa naDominic Chunga ari ega pasina kana mubati wepagedhe pamwe nepenareti yakatadzwa naDevon Chafa. Mutsigiri weCaps United VaSamson Gondo vanoti vari kufara nekukunda chikwata chine mukurumbira ichi. Asi vaGondo vabuda pachena kuti vari kutya matambiro ari kuita FC Platinum kuti ingangovatorera mukombe muchanza. Vatsigiri veDynamos vakaita saVaAdam Mukwasi vaive nechivimbo nechikwata chavo kuti chave munzira yekutora mukombe mushure mekunge chatamba mitambo minomwe chisina kukundwa. Panguva iyi, VaMukwasi vakati mukombe watove wavo. Asi VaMukwasi nevamwe vakaita savo havasisina mafungiro akadaro mushure mekunge chikwata chavo chakarasa mukana wekuramba chiri muzvikwata zviri kurwira mukombe nekuita mangane 0-0 neZPC Kariba. Mangange aya asiya Dynamos yave kumashure kweFC Platinum nemapoinzi gum. Mimwe mitambo yakapera seizvi.. Triangle 0 Ngezi Platinum Stars 0 How Mine 1 Border Strikers 1 Chicken Inn 2 Harare City 0 Hwange 1 Tsholotso Pirates 0 Mutare City 0 Chapungu 0 Kwatambwa mitambo gumi nemishanu, zvikwata zviri pamusoro ndeizvi.. FC Platinum 36 points Highlanders 31 points Dynamos 26 points. Zvikwata zvina zviri pasi pasi ndeizvi… Chapungu 19 points Tsholotsho Pirates 12 points Panguva imwe cheteyo, vePremier Soccer League varonga kuti mitambo yevhiki regumi nenomwe atambwe pakati paesvondo. Mitambo yakamira seizvi Chitatu Border Strikers V Bulawayo City Harare City V ZPC Kariba Ngezi Platinum v Chicken Inn Chapungu V Triangle Tsholotsho V Caps United FC Platinum V Hwange China Dynamos V How Mine Highlanders V Mutare City.